Kamal İbrahimov

Kamal İbrahimov (29 noyabr 1973, Bakı, Azərbaycan SSR, SSRİ) — "Baku Steel Company" QSC-nin Baş direktoru, "Qala Həyat Sığorta" ASC və "Qala Sığorta" ASC-nin Direktorlar Şurasının sədri, iqtisad elmləri namizədidir.

 Həyatı 
Kamal İbrahimov 29 noyabr 1973-cü ildə Bakı şəhərində anadan olub. Atası Mirsahib İbrahimov, anası isə Səadət Qəndilovadır. Ailəlidir, üç övladı var. Babası  Mirmüzəffər Ağa (və ya el arasında tanınan adı ilə (Qubalı Məşədi Mir Məhəmməd Ağa) Quba bölgəsinin nüfuzlu, sayılıb-seçilən ağsaqqallarından və dini şəxsiyyətlərindən biri olub 

1980-1990-cı illərdə Bakı şəhəri, 134 saylı orta məktəbdə təhsil alıb və təhsilini gümüş medalla başa vurub. 1990–1995-ci illərdə Azərbaycan Dövlət İqtisad Universitetinin (ADİU) "İstehsalın iqtisadiyyatı və idarə edilməsi" fakültəsində ali təhsil alıb, universiteti fərqlənmə diplomu ilə bitirib. 1995-1999-cu illərdə ADİU-da aspirantura pilləsi üzrə təhsil alıb, 2000-ci ildə dissertasiya müdafiə edərək İqtisad üzrə fəlsəfə doktoru elmi dərəcəsinə yüksəlib. 2016-cı ildən ADİU-nun "Maliyyə və maliyyə institutları" kafedrasında Elmlər doktoru proqramı üzrə doktorantura təhsili alıb.

 Əmək fəaliyyəti 
1995-1997-ci illərdə Bakı şəhəri, Yasamal rayonu üzrə Dövlət Vergi Müfəttişliyində dövlət vergi müfəttişi vəzifəsində çalışıb.

1997-2000-ci illərdə Baş Dövlət Vergi Müfəttişliyinin İri Vergi Ödəyiciləri ilə İş üzrə İdarəsində dövlət vergi müfəttişi, daha sonra böyük dövlət vergi müfəttişi vəzifələrində işləyib. 2000-ci ildə Azərbaycan Respublikası Vergilər Nazirliyinin İri Vergi Ödəyiciləri və Xüsusi Vergi Rejimli Müəssisələrlə İş üzrə Baş İdarəsinin Vergiyə cəlbetmə şöbəsinin böyük dövlət vergi müfəttişi olub.

2000–2003-cü illərdə Azərbaycan Respublikasının Prezidenti yanında Qiymətli Kağızlar üzrə Dövlət Komitəsinin Qiymətli kağızlarla əməliyyatların tənzimlənməsi və nəzarəti şöbəsinin, daha sonra Hüquq departamentinin rəisi vəzifələrində çalışıb.

2003-2014-cü illərdə "Standard İnsurance" ASC-nin İdarə Heyətinin sədri olub. 2006-2008-ci illərdə Azərbaycan Sığortaçılar Assosiasiyasının (ASA) Müşahidə Şurasının sədri kimi fəaliyyət göstərib. 2011-2014-cü illərdə İcbari Sığorta Bürosunun Himayəçilər Şurasının sədri olub.

2014-2016-cı illərdə "Standard Insurance" ASC-nin Direktorlar Şurasının sədri və "Bank Standard" QSC-nin Müşahidə Şurasının sədri kimi çalışıb.

2016-cı ildən "Qala Həyat Sığorta" ASC və "Qala Sığorta" ASC-nin Direktorlar Şurasının sədri kimi fəaliyyət göstərir.

2021-ci ildən "Baku Steel Company" QSC-nin Baş direktorudur.

 Həmçinin bax 
 Baku Steel Company

 İstinadlar 

Kateqoriya:Azərbaycan iqtisadçıları
Kateqoriya:Azərbaycanlı iqtisadçılar